PROJEKTS

Uz 12.12.2016. Nr. 6-8/291

**Latvijas Republikas tiesībsargam**

**God. J.Jansona kungam**

*Par stipendiju apmēru*

Valsts kancelejā tika saņemta 2016.gada 12.decembra Latvijas Republikas tiesībsarga vēstule Nr.6-8/291, kurā lūgts sniegt viedokli, kādēļ likumprojekta “Par valsts budžetu 2017.gadam” un likumprojekta “Par vidēja termiņa budžeta ietvaru 2017., 2018. un 2019. gadam” sagatavošanas gaitā netika atbalstīta Kultūras ministrijas iniciatīva stipendiju paaugstināšanai, kā arī vai Ministru kabineta ieskatā izglītības iestādēm, kas īsteno profesionālās pamatizglītības, arodizglītības un profesionālās vidējās izglītības programmas, ir jābūt vienlīdzīgām iespējām piešķirt paaugstinātas stipendijas saviem izglītojamajiem.

Vēršam uzmanību, ka saskaņā ar Likuma par budžetu un finanšu vadību 16.1 panta otro daļu ministrijas un citas centrālās valsts iestādes iesniedz priekšlikumus jaunām politikas iniciatīvām tikai tad, ja attiecīgajos nākamajos saimnieciskajos gados atbilstoši aktuālākajām makroekonomiskās attīstības prognozēm ir pieejami līdzekļi jauno politikas iniciatīvu finansēšanai. Priekšlikumus jaunām politikas iniciatīvām iesniedz vidēja termiņa budžeta ietvara likuma projekta un gadskārtējā valsts budžeta likuma projekta izstrādes un iesniegšanas grafikā noteiktajā termiņā.

2016.gada 31.maija Ministru kabineta sēdē (prot. Nr.26, 39.§ 22.punkts) tika nolemts Finanšu ministrijai un Pārresoru koordinācijas centram vērtēt līdz piecām augstākajām prioritātēm no ministriju un citu centrālo valsts iestāžu iesniegtā jauno politikas iniciatīvu un citu prioritāro pasākumu saraksta.

Kultūras ministrija ar 2016.gada 1.jūnija vēstuli Nr.4.4-10/1319 un 2016.gada 16.jūnija vēstuli Nr.4.4-10/1437 iesniedza Finanšu ministrijā jaunās politikas iniciatīvas 2017. – 2019.gadam, tajā skaitā, kā sesto prioritāti sarakstā iekļaujot jauno politikas iniciatīvu 22\_06\_P „Stipendijas līdz IZM līmenim”, paredzot papildu finansējumu 2017. – 2019.gadam 516 170 *euro* apmērā ik gadu.

Ņemot vērā 2016.gada 2.augusta Ministru kabineta sēdē sniegto informāciju par indikatīvo fiskālās telpas apjomu vispārējās valdības budžetā 2017. – 2019.gadā un uzsākto diskusiju par iespējamajiem risinājumiem valsts budžeta ieņēmumu daļas palielināšanai, finanšu ministrei tika uzdots organizēt diskusijas par atbalstāmajām neatliekamajām jaunajām politikas iniciatīvām un iesniegt priekšlikumus izskatīšanai Ministru kabineta 2016.gada 16.augusta sēdē.

Ņemot vērā ierobežotos resursus jaunu politikas iniciatīvu finansēšanai, Kultūras ministrija 2016.gada 11.augustā elektroniski iesūtīja Finanšu ministrijā Kultūras ministrijas neatliekamos izdevumus 2017. – 2019.gadam, neiekļaujot finansējuma pieprasījumu stipendiju palielinājumam, līdz ar to turpmāk jautājums par nepieciešamo finansējumu stipendijām Ministru kabinetā netika skatīts. Attiecīgi arī finansējums Kultūras ministrijas jaunajai politikas iniciatīvai 22\_06\_P „Stipendijas līdz IZM līmenim” 2017. – 2019.gadam 516 170 *euro* apmērā ik gadu netika atbalstīts.

Ministriju, kuru padotībā ir profesionālās vidējās izglītības iestādes, kompetencē ir lemt par tām piešķirtā finansējuma sadalījumu pa apakšnozarēm deleģēto valsts funkciju nodrošināšanai, tajā skaitā, pieejamo līdzekļu ietvaros, lemt par piešķirtā finansējuma novirzīšanu stipendijām, atbilstoši 2004.gada 24.augusta noteikumos Nr.740 “Noteikumi par stipendijām” (turpmāk – noteikumi) noteiktajai kārtībai. Šajos noteikumos ir noteikts profesionālās izglītības iestādes stipendiju fonda izveides princips un izglītojamā minimālās ikmēneša stipendijas apmērs, bet netiek detalizēti regulēts jautājums par vienotu pieeju paaugstinātas stipendijas noteikšanā visā profesionālās izglītības iestāžu segmentā dažādu dibinātāju izglītības iestādēs. Vienlaikus noteikumu 27.punkts paredz, ka kārtību, kādā izglītojamie saņem paaugstināto stipendiju, un tās apmēra regulējumu nosaka attiecīgās profesionālās izglītības iestādes apstiprinātais stipendiju piešķiršanas nolikums.

Lai arī ministriju kompetencē ir lemt par tām piešķirtā finansējuma sadalījumu pa apakšnozarēm, jāatzīmē, ka Kultūras ministrijas budžetā tās ieskatā nav finansējuma, kuru novirzīt paaugstināto stipendiju nodrošināšanai. Kultūras ministrijas padotībā esošajās profesionālās izglītības iestādēs stipendijas vienam izglītojamajam tiek plānotas apmērā, kas nav mazāks kā 2004.gada 24.augusta noteikumu Nr.740 „Noteikumi par stipendijām” 21.punktā noteiktais apmērs un 2017.gadā sasniedz vidēji 23,30 *euro*.

Lai Kultūras ministrija nodrošinātu paaugstinātās stipendijas savā padotībā esošajās profesionālajās izglītības iestādēs, likumprojekta “Par valsts budžetu 2018.gadam” sagatavošanas laikā Kultūras ministrija plāno savā prioritāšu sarakstā iekļaut finansējuma pieprasījumu stipendiju paaugstināšanai 2018. un turpmākajiem gadiem.

Ministru prezidents M. Kučinskis

Iesniedzējs: finanšu ministre D.Reizniece–Ozola